
Til: 
IHR IT 
Dato: 16. januar 2012
Høring: Beskrivelse og organisering av systemeierskapet for administrativ IT.
1. Innledning
Innledningvis vil vi understreke at ØPA oppfatter innretningen på  anbefalingene i notatet som bra. Det ligger en erkjennelse av for stor grad av silo-tenking slik forvaltning av IS-systemer har vært ivaretatt så langt. Videre at det er stort behov for en mer helhetlig og koordinert tilnæring til forvaltning av UiOs administrative IS-portefølje hvor roller og ansvar klargjøres og med ytterligere grad av brukerfokus. 
Vi mener modellen bør evalueres med tanke på justeringer allerede etter 1 år i drift, særlig gjelder dette  forvaltningsmodellen, beslutningsstrukturen og ansvarskartene. Etter 2 år bør organisatorisk plassering og rapporteringslinjer for rådgivningsfunksjon evalueres og vurderes opp mot evt etablering av felles operativ systemgruppe som støtter alle systemeierne for UiOs administrative IS-systemer.
Mer spesifikke kommentarer til notatet og spørsmålene vi er bedt å svare på følger under. Det er behov for mindre justeringer  før styrebehandling og enkelte forhold som må konkretiseres og arbeides videre med etter styrebehandlingen. 
2. Sammendraget – prinsipper for IT-systemers livsløp
Et viktig overordnet premiss vi savner i denne oversikten er ”gode nok systemer rimeligst mulig”.
For standardprodukter kan en slik tilnærming som vi oppfatter er skissert i andre kulepunkt på side 3 fort bli veldig ressurskrevende. Tilpasninger i standard programvare er kostbart å utvikle, men ennå dyrere å forvalte. For å utnytte nye og eksisterende systemer best mulig, vil det være nødvendig å ha fokus på å utvikle hensiktsmessige standard prosesser og rutiner og se disse i sammenheng med hvordan funksjonalitet tas i bruk i systemene.  

3.   Systemeierskap – roller og ansvar

Vi støtter forslaget om at systemeieransvaret fortsatt må ligge til stillingen som fagdirektør, da systemeierskapet slik vi ser det først og fremst omfatter det overordnede ansvaret for beslutninger av betydning for systemets utvikling og eksistens og hvordan systemene best skal støtte oppunder arbeidsprosesser  som den enkelte fagdirektør er premissgiver for. 
Operativ systemgruppe knyttet til systemeier
ØPAs systemgruppe arbeider i dag mye med oppgaver som i notatet er definert som fellesfunksjoner som skal ligge under Universitetsdirektøren.  Videre står det at det operative ansvaret for disse må ligge hos IT-direktøren og USIT.  Hvis det menes at det operative ansvaret faktisk skal ligge i USIT, mener vi dette er inkonsistent den myndighet og ansvar systemeier er tillagt i ansvarsmatrisene. Det kan også lett tolkes som om ØPAs systemgruppe skal flyttes til USIT, hvilket vi i så fall vil motsette oss. 
I det videre har vi valgt å tolke det slik at fellesfunksjoner hvor ansvaret ligger hos Universitetsdirektør (og utøves av USIT) er av premissgivende karakter på områdene som er nevnt (arkitektur, datadefinisjoner, integrasjon, sikkerhet og roller). Systemeiers systemgruppe er utøvende for de enkelte fagsystemene. For eksempel tilligger det systemeier slik vi ser det å ha klare datadefenisjoner for økonomidata, forvalte grensesnitt til og fra økonomisystemene og ivareta sikkerhet og brukertilgang for økonomisystemene. Vi ber om dette kommer tydeligere frem i notatet. 
Økonomiområdet er i dag avhengig av en rekke ulike IT-løsninger. ØPAs systemgruppe har  kompetanse til å utføre mange oppgaver vi som systemeier er avhengig av for å kunne drive profesjonell forvaltning, som parametersetting, videreutvikling/-utnyttelse av systemene, vedlikehold av tilpasninger, grensesnitt, rapporter, testledelse, brukeradministrasjon prosjektledelse, metodeverk, systemarkitektur,  testledelse, , feil-/problemløsning, kontakt med drifts og software-leverandører etc . Dette som eksempler på den type kompetanse som må være tilgjengelig  rundt den enkelte systemeier. 
Vi mener at en operativ system/forvaltnings-gruppe skal styres fra systemeier for å sikre tilstrekkelig brukerfokus. Fagområdene økonomi og delvis personal har bygd opp slike grupper, mens andre i liten grad har et slikt apparat i dag.  Dette og kravet til fagmiljø kan trekke i retning av at det på sikt opprettes en felles operativ forvaltningsgruppe i Sentraladministrasjonen for de administrative IS-systemene som gir operativ støtte til systemeierne. 
Strategisk rådgivningsfunksjon
Systemeier trenger også tilgang på senior kompetanse av mer strategisk rådgivningskarakter som innsikt i IT-markedet, relevante IT-trender, konsulentmarkedet for IT-tjenester, strategiske driftsspørsmål etc. Særlig gjelder dette inn i langsiktige veivalg og anskaffelse og innføring av større administrative IT-systemer, valg av driftsleverandør etc. I større veivalg og konkrete prosjekter vil det også være behov for å trekke på ekstern rådgivningsbistand.  
For å sikre felles beste praksis på tvers av systemeiernes operative systemforvaltning, bør rådgivningsfuksjonen ha løpende dialog/nettverk med disse og bygge på den operative erfaring og kompetanse som ligger der. Det vil også i dette arbeidet være naturlig å spille på relevante forskningsmiljøer ved UiO. 
Når det gjelder plassering av rådgivningsfunksjonen tilsier brukerorienteringen at funksjonen legges nær systemeierne, dvs at den legges til Sentraladministrasjonen. Funksjonen må også ha tilstrekkelig teknisk kompetanse. Vi oppfatter at det er behovet for tilknytning til et mer teknisk fagmiljø som er bakgrunnen for forslaget om å legge denne funksjonen til USIT. En felles operativ forvaltnings-/system gruppe i Sentraladministrasjonen er et annet alternativ for hvor en rådgivningsfunksjon kan legges i framtiden. 

Når rådgivningsfunksjonen nå foreslås lagt til USIT, er det viktig at det legges vekt på at denne funksjonen må være nøytral i forhold til andre roller USIT har, som systemutviklingsleverandør og driftsleverandør. I tillegg må den sikres tilstrekkelig brukerorientering.  
Det synes hensiktsmessig at sekretariatsfunksjonen for Koordineringsorganet knyttes opp mot rådgivningsfunksjonen.  

Behov for videre konkretisering av ansvar og oppgaver

Etter at styret har vedtatt forslag til bedret koordinering av styring av IS-porteføljen er det behov for at det iversettes arbeid med å gå tydeligere opp oppgaver og ansvar for flg:

· Grenseoppgang mellom fellesfunksjoner hvor USIT er premissgiver og Arkitetkturrådet som er under etablering for sektoren som helhet

· Grenseoppgang mellom fellesfunksjon hvor USIT er premissgiver og systemeier/operativ systemgruppe hos systemeier.

· Grenseoppgang mellom strategisk rådgivningsfunksjon, systemeier/operativ systemgruppe hos systemeier.

4. Veikart og nasjonalt samarbeid av strategisk karakter 

Vi imøteser implementering av veikart på to nivåer, et overordnet og et for de enkelte systemområdene. Vi savner imidlertid i notatet konkretisering av hvordan dette skal fungere i forhold til nasjonalt sektorsamarbeid som for eksempel BOT-samarbeidet (Bergen, Trondheim, Oslo). Både krav til innhold av veikartene og hvordan veikartet skal fungere mot nasjonale samarbeid må konkretiseres. 
Nasjonalt samarbeid på systemområdet (som BOT, FS og Christin) er av stor verdi både inn i operativ systemforvaltning og mer strategisk samarbeid. Gjennom BOT oppnår vi;

· Kostnadsdeling ved felles drift

· Kostnadseffektivitet ved at institusjonene legger opp til en arbeidsdeling ift videreutvikling av systemporteføljen

· Det gir grunnlag for konvergering mot felles standarder og gjennom det effektivisering
· Det gir inngang til erfaringsutveksling også på andre områder enn IT
· Økt markedsmakt mot leverandører

· Større handlingsfrihet mot våre eiere/KD – ved at UiO er del av fellesløsninger på tvers av sektorene og ikke silo-orientert sett fra KD.  
5. Koordineringsgruppa

Sammensetning av Koordineringsgruppen som er foreslått synes hensiktsmessig, da gruppen ikke må bli for stor. Siden det ikke vil være plass for alle systemeierne i gruppen, bør det vurderes om rådgivningsfunksjonen også skal ha ansvar for å drifte et forum mellom alle systemeierne for de administrative IS-systemene som møtes 2 - 4 ganger i året.
Koordineringsorganets oppgaver og problemstillinger vil spenne bredt, fra å ivareta brukerperspektivet til å ta stilling til teknisk krevende problemstillinger. Det er viktig at det søkes å velge deltakere hvor det ikke blir for stort kompetansegap mellom de oppgaver personen ivaretar i det daglige mot de som skal behandles i Koordineringsorganet. Vi anbefaler at en eller to av fakultetsrepresentantene hentes fra et forskningsnært IT-miljø. 
Det bør vurderes å hente inn ekstern bistand for å fasilitere gruppen i en oppstartsfase. Det er viktig at gruppen får fokus på rollen å ivareta best mulig helhetlig løsning for UiO og ikke kun fremme egen enhet. 
6. Rammeverk/forvaltningsmodell

Generelt synes inndeling i tre systemnivåer og fokus på fire faser å fungere godt. Det må imidlertid i notatet klargjøres hvem som beslutter hvilket nivå et system skal ligge på. Videre må alle systemer kartlegges og plasseres og plassering av systemene bør vurderes grundig før modellen vedtas. Det må også vurderes hvilke prosedyrer som legges til grunn for eksempel for systemer som startes opp uten grensesnitt som nivå II-systemer, men senere utvikles og bør endre klassifisering til nivå I.   

Datavarehus og rapport- og analyseverktøy vil ha mange grensesnitt og mange brukere. Det kan derfor være spørsmål om disse burde ligge på nivå I. ØPA arbeider med å vurdere behov for nytt rapportverktøy og videreutvikle DVH. I dette arbeidet samarbeider vi med FS, OPA/SAP, USIT og UiB – med tanke på mulig felles valg. Iht ansvarskartene slik de ligger nå er dette beslutninger ØPA som fagdirektør kan ta selv, da med tanke på eget rapport- og analyseverktøy. 

For nivå III-systemer mener vi at både Koordineringsgruppe må rådspørres og Universitetsdirektør Informeres før systemeier kan fatte beslutning. 
Det bør innføres en kolonne/fase i ansvarsmatrisene for initieringsfasen for hvordan tiltaket skal finansieres.  Det bør lages noen hovedprinsipper for fiansiering – hvilke som finansieres av fellesskapet og av enheten selv. 
Det foreslås at ansvarsmatrisene gjennomgås før saken går til styret; 

· Det bør ikke være mer enn en som har hovedbeslutning (B) i hver fase. 

· Rollen ”T” <tilrår> kan dekkes av ”R” <skal rådspørres>
· Noen steder mangler B, for eksempel i tabell 4. side 15 - Akspetansefasen.

